2018. gada Noteikumi Nr.

Rīgā (prot. Nr. .§)

Noteikumi par biodrošības pasākumu kopumu medībās

Izdoti saskaņā ar

Veterinārmedicīnas likuma 25. panta 19. punktu

**I. Vispārīgie jautājumi**

1. Noteikumi nosaka:

1.1. medījamo savvaļas dzīvnieku sugām, kategorijām un populācijām piemērojamo biodrošības pasākumu kopumu;

1.2. vispārīgās biodrošības prasības medībās un darbībās ar nomedītajiem dzīvniekiem;

1.3. papildu biodrošības prasības darbībās ar nomedītajiem dzīvniekiem tajās teritorijās, kurās noteikti dzīvnieku infekcijas slimības ierobežojumi.

2. Noteikumi attiecas uz mežacūku medībām un darbībām ar nomedītajām mežacūkām (*Sus scrofa*).

3. Šo noteikumu prasību izpildi uzrauga un kontrolē Pārtikas un veterinārais dienests sadarbībā ar Valsts meža dienestu.

**II. Vispārīgās biodrošības prasības**

4. Medībās izmantotos apavus pēc medībām mazgā un dezinficē ar dezinfekcijas līdzekļiem, kas atbilst normatīvajos aktos par prasībām attiecībā uz darbībām ar biocīdiem noteiktajam, pirms tam no apaviem un to zoles notīrot augsnes daļas un netīrumus.

5. Medībās izmantoto apģērbu un apavus aizliegts valkāt:

5.1. vietās, kur tur lauksaimniecības dzīvniekus;

5.2. gatavojot barību lauksaimniecības dzīvniekiem;

5.3. veicot citas darbības, ar kurām tieši vai netieši iespējams pārnest infekcijas slimības ierosinātāju no meža dzīvniekiem uz lauksaimniecības dzīvniekiem.

6. Pēc medījuma transportēšanas uz šo noteikumu 7. punktā minētajām medījuma apstrādes vietām, aprīkojuma un transportlīdzekļa virsmas, kas bijušas tiešā saskarē ar medījumu, tīra, mazgā un dezinficē ar dezinfekcijas līdzekļiem, kas atbilst normatīvajos aktos par prasībām attiecībā uz darbībām ar biocīdiem noteiktajam.

7. Ādu medījumam novelk un tā liemeni sadala (turpmāk – medījuma apstrāde):

7.1. savvaļas dzīvnieku gaļas apstrādes uzņēmumā atbilstoši Eiropas Parlamenta un Padomes 2004. gada 29. aprīļa Regulai (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku;

7.2. medījumu apstrādes vietā atbilstoši normatīvajos aktos par prasībām medījamo dzīvnieku un to gaļas apritei un piegādei nelielā apjomā galapatērētājam noteiktajām prasībām;

7.3. medījumu apstrādes vietā (telpa vai vieta telpā vai konstrukcija, kurā no medījuma tiek izņemti krūšu un vēdera dobuma orgāni, kā arī medījums tiek apstrādāts un uzglabāts), kurā apstrādāto medījumu mednieks izmanto patēriņam savā uzturā, nodod savas ģimenes locekļiem un personām, ar kurām dala saimniecību, kā arī citām personām mājsaimniecībā.

8. Šo noteikumu 7.3. apakšpunktā minētajā vietā krūšu un vēdera dobuma orgānu izņemšanas un medījuma apstrādes laikā:

8.1. ir pieejams ūdens un dezinfekcijas līdzekļi;

8.2. nevar iekļūt vai tai nevar piekļūt nepiederošas personas, kā arī savvaļas, lauksaimniecības un mājas (istabas) dzīvnieki.

9. Pēc krūšu un vēdera dobuma orgānu izņemšanas un medījuma apstrādes aprīkojumu, vairākkārt izmantojamo aizsargapģērbu un apstrādes vietu pēc lietošanas tīra un mazgā. Ja nepieciešams, attiecīgo aprīkojumu, vairākkārt izmantojamo aizsargapģērbu un vietu dezinficē ar dezinfekcijas līdzekļiem, kas atbilst normatīvajos aktos par prasībām attiecībā uz darbībām ar biocīdiem noteiktajam.

10. Dzīvnieku izcelsmes blakusproduktus, kas nav paredzēti cilvēku patēriņam, (turpmāk – blakusprodukti) savāc, pārstrādā vai likvidē saskaņā ar prasībām Eiropas Parlamenta un Padomes 2009. gada 21. oktobra Regulā (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002. Blakusproduktu uzglabāšanai izmanto tam paredzēto aprīkojumu, kas atbilst šādām prasībām:

10.1. ir ūdensnecaurlaidīgs;

10.2. ir atbilstošs iegūto blakusproduktu daudzumam;

10.3. tajā nevar iekļūt vai tam nevar piekļūt nepiederošas personas, kā arī savvaļas, lauksaimniecības un mājas (istabas) dzīvnieki.

11. Medījumu blakusproduktus aizliegts izbarot lauksaimniecības dzīvniekiem.

12. Krūšu un vēdera dobuma orgānu izņemšana un medījuma apstrāde ir aizliegta ārpus šo noteikumu 7. punktā minētajām vietām, ja vien medījumu līdz tā apstrādes vietai nav iespējams nogādāt saistībā ar:

12.1. ģeogrāfiskiem vai klimatiskiem apstākļiem;

12.2. dabas katastrofu, kas apdraud medībās iesaistīto personu veselību un drošību;

12.3. nepieciešamību izmantot nesamērīgi lielus savākšanas resursus, ja medījumu nevar fiziski pārvietot.

13. Šo noteikumu 12. punktā minētajos gadījumos atdalītos orgānus aprok zemē tā, lai savvaļas dzīvniekiem nebūtu iespēja tos izrakt, vai arī tos savāc ūdensnecaurlaidīgā maisā un nogādā uz speciāli tam paredzētām vietām, piemēram, konteineriem.

**III. Papildu biodrošības prasības** **teritorijās, kurās noteikti dzīvnieku infekcijas slimības ierobežojumi**

14. Papildus šo noteikumu II nodaļā noteiktajām biodrošības prasībām tajā Latvijas administratīvajā teritorijā, kurā ir noteikta karantīnas teritorija un riska zona saskaņā ar normatīvajos aktos par dzīvnieku infekcijas slimību profilaksi un apkarošanu noteikto kārtību, ievēro šo noteikumu III nodaļā noteiktās biodrošības prasības.

15. Pēc krūšu un vēdera dobuma orgānu izņemšanas un medījuma apstrādes apavus, aizsargapģērbu un apstrādes vietu pēc lietošanas tīra, mazgā un dezinficē ar dezinfekcijas līdzekļiem, kas atbilst normatīvajos aktos par prasībām attiecībā uz darbībām ar biocīdiem noteiktajam.

16.Pēc medībām nodrošina vietu un apstākļus medījuma uzglabāšanai līdz laboratorisko izmeklējumu rezultātu saņemšanai.

17. Liemeni, gaļu, subproduktus un blakusproduktus atļauts izmantot tikai pēc negatīvu laboratorisko izmeklējumu rezultātu saņemšanas.

18. Ja nomedītajam dzīvniekam laboratoriski ir konstatēta infekcijas slimība, tā gaļu, subproduktus un blakusproduktus likvidē, ievērojot Pārtikas un veterinārā dienesta inspektora norādījumus.

19. Pēc inficētā liemeņa, gaļas, subproduktu un blakusproduktu savākšanas un likvidēšanas vietu un telpas, kur medījums uzglabāts līdz laboratorisko rezultātu saņemšanai, tīra, mazgā un dezinficē ar līdzekļiem, kas atbilst normatīvajos aktos par prasībām attiecībā uz darbībām ar biocīdiem noteiktajam un kas ir iedarbīgi pret konkrētiem infekcijas slimības ierosinātājiem.

20. Mežacūku līķus savāc un likvidē atbilstoši veterinārmedicīnas jomu reglamentējošo normatīvo aktu prasībām.

Ministru prezidents Māris Kučinskis

Zemkopības ministrs Jānis Dūklavs